b'\n_START_ARTICLE_\nMaaper\xc3\xa4\n_START_PARAGRAPH_\nMaaper\xc3\xa4ll\xc3\xa4, yleisesti maalla, tarkoitetaan kallioper\xc3\xa4\xc3\xa4 peitt\xc3\xa4v\xc3\xa4\xc3\xa4 irtomaakerrosta. Maaper\xc3\xa4n ylin osa on maannos, joka sis\xc3\xa4lt\xc3\xa4\xc3\xa4 suurimman osan maaper\xc3\xa4n kivenn\xc3\xa4isaineista, eli kasvien hivenaineista._NEWLINE_Maaper\xc3\xa4n paksuus Suomessa on keskim\xc3\xa4\xc3\xa4rin 10 metri\xc3\xa4. Maaper\xc3\xa4n paksuus kuitenkin vaihtelee suuresti niin, ett\xc3\xa4 paksuimmillaan se saattaa olla jopa 100 metri\xc3\xa4, kun taas paikoin kallioper\xc3\xa4 voi olla t\xc3\xa4ysin paljaana._NEWLINE_Maaper\xc3\xa4n p\xc3\xa4\xc3\xa4osa koostuu kallioper\xc3\xa4st\xc3\xa4 per\xc3\xa4isin olevista, eri karkeuksisista kiviaineksista, joita kutsutaan kivenn\xc3\xa4ismaalajeiksi. V\xc3\xa4list\xc3\xa4 maaper\xc3\xa4 sis\xc3\xa4lt\xc3\xa4\xc3\xa4 vain kivenn\xc3\xa4ismaalajeja, v\xc3\xa4list\xc3\xa4 taas melkein yksinomaan el\xc3\xa4inten ja kasvien j\xc3\xa4\xc3\xa4nteist\xc3\xa4 per\xc3\xa4isin olevia eloper\xc3\xa4isi\xc3\xa4 maalajeja. Useimmissa tapauksissa maaper\xc3\xa4 on kuitenkin sek\xc3\xa4 kivenn\xc3\xa4is- ett\xc3\xa4 eloper\xc3\xa4isten aineiden sekoitus. Maaper\xc3\xa4\xc3\xa4n voidaan katsoa kuuluvaksi my\xc3\xb6s siin\xc3\xa4 oleva ilma ja vesi._NEWLINE_Maaper\xc3\xa4n koostumuksesta, paikallisista ilmasto-olosuhteista yms. riippuu sen taloudellinen arvo; puhutaan laihasta, viljavasta, ravintorikkaasta, kuivasta, kosteasta, kuohkeasta, j\xc3\xa4yk\xc3\xa4st\xc3\xa4 jne. maaper\xc3\xa4st\xc3\xa4 ja maan koostumusta tarkoittaen saven-, hiekan-, kalkinpitoisesta, humusrikkaasta yms. maaper\xc3\xa4st\xc3\xa4.'